**Elin Ørjasæter** (født 1962) er en norsk rådgiver, lektor, forfatter og foredragsholder.

Ørjasæter ble cand.philol. fra Universitetet i Oslo i 1989 med hovedfag i samfunnsgeografi. 

Hun arbeidet frilans som bokanmelder i *Dagbladet* i sine yngre år (1977–1980) og arbeidet deltid for NTB under studiene. Fra 1989 til 1994 jobbet hun som forhandler og avdelingsleder for PRIFO. I 1994 fikk hun stillingen som informasjonssjef i Sparebanken NOR. Hun ble der frem til 1998 og var deretter noen år «hodejeger» i selskapene Mercuri Urval og Hartmark Consulting. I 2000 etablerte hun *Ørjasæter A/S* som startet innenfor medier/teknologi og deretter spesialiserte seg innenfor topplederstillinger i kulturlivet, da med ektemannen som aktiv medeier. Høsten 2004 solgte Ørjasæter og Horvei *Ørjasæter AS* til det nystartede *Visindi*, etablert av tre utbrytere fra Mercuri Urval. Hun var personaldirektør i Damm forlag 2005-2007. Etter en kort periode igjen som «hodejeger» i *Hartmark Consulting* i 2007, arbeidet hun fra 2007 til 2012 som kommentator i økonominettavisen *E24*. I 2012 ble hun kommunikasjonsrådgiver for Burson-Marsteller, men sluttet der etter bare tolv uker. I 2012 ble hun ansatt som førstelektor og fra 2019 som dosent ved Institutt for ledelse og organisasjon ved Høyskolen Kristiania.

Ørjasæter har deltatt i en rekke TV-program som politisk debattant og kommentator innen arbeidsliv, og i talkshows som *Skavlan* og *Nytt på nytt*. Hun har også deltatt to sesonger av dokusåpen *Luksusfellen* på TV3 og som Jon Hustads makker i det selverklært «høyrevridde» aktualitetsprogrammet *Harde Fakta* som gikk høsten 2012 på TV 2. De senere årene har hun i tillegg til politisk debatt også deltatt i underholdningsprogrammer, blant annet i *Skal vi danse* høsten 2021. 

Hun debuterte som forfatter i 1992 med barneboka *Larry*, som fikk Debutantprisen og ble oversatt til svensk, dansk, tysk og nederlandsk. Hennes andre barnebok var *Ikke ta Maika* som utkom i 1994. De senere årene har hun skrevet fagbøker om ledelse og arbeidsliv. 

Hun har hatt styreverv i Litteraturfestivalen på Lillehammer og i Olav Thon Eiendom ASA og satt i Kringkastingsrådet fram til hun trakk seg 28. august 2017.

Ørjasæter er datter av litteraturkritikerne Tordis Ørjasæter og Jo Ørjasæter. Hun er gift med forfatter Nils Gullak Horvei.

Bibliografi
-----------

* *Larry*, Aschehoug (1992), barnebok
* *Ikke ta Maika*, Aschehoug (1994), ungdomsbok
* *Lederboka : hodejegerens beste tips*
* *Det glade vanvidd*, Aschehoug (2011)
* *Bedre ledelse*, Cappelen Damm (2013)
* *Er du en god sjef*, Cappelen Damm (bok) og Trolltekst (e-bok) (2013)
* *Personalledelse og arbeidsrett* (Fagbokforlaget, 3. utgave 2018, tidligere utgitt under tittelen *Arbeidsrett for ledere*).
* *Løsarbeidersamfunnet*, medforfatter Line Eldring. (Cappelen Damm Akademisk, 2018)

Referanser
----------

1. 1 2   Store norske leksikon, snl.no, besøkt 17. august 2021[Hentet fra Wikidata]
2. ↑  
Steffen S. Aagedal (11.8.2003). «Få hoder å hente». Dagens Næringsliv.
3. ↑  «Ørjasæters hjemmeside».
4. ↑  Løkel, Av Espen; -Stai (2012). «Vil bli taus og klok». *Dagsavisen* **(norsk)**. Besøkt 17. august 2021.
5. ↑  «Ørjasæter». Linkedin. Besøkt 17. august 2021. [*død lenke*]
6. ↑  «Norge trenger «Harde Fakta»». *www.aftenposten.no*. 2012. Besøkt 15. august 2021.
7. ↑  Enlid, Vegard (27. august 2012). ««Facebook-høyre» og coverlåter». *adressa.no*. Besøkt 15. august 2021.
8. ↑  «Ørjasæter trekker seg fra Kringkastingsrådet». *Aftenposten*. Besøkt 28. august 2017.
9. ↑
10. ↑  Hegtun, Halvor (3. september 2016). ««Jeg skulle jo så gjerne ha vært statsråd. Jeg vet at jeg passer til det»». *Aftenposten*.

Eksterne lenker
---------------

* (en) Elin Ørjasæter – kategori av bilder, video eller lyd på Commons Rediger på Wikidata
* (en) Elin Ørjasæter på Internet Movie Database Rediger på Wikidata
* (no) Elin Ørjasæters nettsted

  


|  |  |
| --- | --- |
| Oppslagsverk/autoritetsdata | Store norske leksikon **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** SUDOC
 |